«Дорцана дуьхьал» повестал хьалха хуьлу кхин – «Ши некъ». З.Муталибовс цу тІехь дуьйцу 30-чу шерашкахь кхиъначу тІаьхьенех. ТІеман коьрта хало цара шайн белшаш тІехь дІакхийхьира. И повесть тІеоьцу «Дарцана дуьхьал» повестан цхьа дакъа санна. Делахь а, яздархочо дІасаекъна и шиъ. ТІаьххьарчу говзарехь цо шен тидам тІебахийтина тІеман шерийн хиламаш гайтарна. Амма турпалхой цхьаъ хиларо а, хиламийн рагІ ларъяро а, хиламаш дІабоьлху меттиг цхьаъ хиларо а бакъо ло и шиъ цхьаьнайогІу ала. Цул сов, билгалдаккха деза кхин цхьа бакъдерг а: шина а говзаран коьртачу турпалхочуьнгахь – Муртаев Зелимхехь – яздархочун Муталибов Зайндин кхолламан дуккха агІонаш а, амалш а хаало. Нохчийн Хоттане юьртара схьаваьлла волчу Муртаев Зелимхин кхоллам, цуьнан бераллин а, къоналлин а шераш, фронтан некъаш, повестехь дуьйцуш долу, чІогІа тера ду яздархочун дахаран муьрех а, некъех а. Амма повесть – иза цхьана Муталибовн автобиографи яц, иза автор шех волчу тІаьхьенан биографи ю. Билггал иштта маьІна даккхаро исбаьхьаллин мехалла йолуш йо и говзарш.